Jesper Petersen (SF), 2010-04-09:
Der har været meget diskussion frem og tilbage i pressen igennem længere tid om posten i Danmark, og det er godt, at vi også i Folketinget får mulighed for at diskutere fremtidens postservice.
Jeg vil også gerne rose Enhedslisten.
Det bliver måske snart for meget, at alle partier gør det.
Nogle mener, at det spolerer karaktereren med for meget ros.
Det håber jeg ikke vil ske for hr. Per Clausen.
Den daglige post er vigtig både for borgere og virksomheder i Danmark, og det er vigtigt at sikre en god postservice i dag og i fremtiden.
Som det er blevet nævnt, er det to tredjedele af forbrugerne, der stadig modtager post hveranden dag.
Der er stor glæde ved at have et postvæsen, som vi har det, og et stort behov for at blive ved med at have det.
Egentlig er selve postkonceptet jo en fascinerende ting: Man kan i den ene ende af landet putte en pakke eller et brev i en postkasse efter at have fugtet limen på bagsiden af et perforeret ark med lidt spyt, og dagen efter lander brevet eller pakken hos den virksomhed, det familiemedlem eller den forening, som det var stilet til; et helt nødvendigt system for, at både sociale kontakter og markedet på tværs af landet fungerer.
SF mener, at Folketinget skal sikre en god postservice til hele landet, og at posten kommer til tiden, hvor priserne er acceptable, og hvor forbrugersikkerheden og klagemulighederne er i orden, som det senest er påpeget i Forbrugerrådets rapport, og hvor en fornuftig pris og god service ikke er forbeholdt de store byer, men gælder for hele landet.
Postservicen er afgørende for bl.a. udkantsområder, når det f.eks. kommer til det at få dagbladet ud i områder, hvor avisbuddet ikke kommer.
Bare tag i går, hvor der var mange spændende ting i aviserne.
Dansk Folkeparti mente f.eks., at regeringen skulle tage sig sammen.
Det er vi mange der er enige i, og jeg ville blive meget trist, hvis det budskab skulle være flere dage undervejs, og at det ikke straks kunne læses også i udkantsområderne, hvor avisbuddet ikke kommer, men hvor det er postbuddet, der bringer avisen ud.
Det er ikke en farbar vej heller for de danske medier at skulle slække på postens leverancetider over for det marked, der er der.
Alle dele af Danmark skal altså betjenes med samme gode kvalitet, og i en ustyret og uigennemtænkt regulering er det servicen over for borgerne i områder, som er tyndt beboet, der bliver hårdest ramt.
Over de sidste år har servicen været under pres.
Senest i december erklærede den daværende transportminister, Lars Barfoed, at nærmest ingenting var helligt i jagten på at gøre Post Danmark mere rentabel.
Man anede også, at det at forringe servicen var sådan en kortsigtet måde at forbedre økonomien i Post Danmark på: Man kunne hurtigt lade priserne tage på himmelflugt, måske særligt i udkantsområderne, og man ville slække på nogle krav og forringe servicen og gøre Post Danmark lækker til private købere af virksomheden i stedet for at fokusere på, hvad der skal til, for at forbrugerne får en god og pålidelig service.
Post Danmark har i de sidste 9 år skabt et overskud til staten på 2,5 mia. kr.
Den forudsigelige udvikling med færre breve har taget ekstra fart med finanskrisen, og det er tilsyneladende svært at få økonomien i Post Danmark til at hænge sammen under krisen og på længere sigt.
Alt skal ikke bare blive ved det gamle, og jeg synes også, at der stadig er masser af nye muligheder og nye veje at gå med at udvikle nye servicer og nye produkter, nye måder at konkurrere på og gøre det mere attraktivt f.eks. at købe både dagligvarer og detailhandelvarer med udbringning.
Når markedssituationen er normaliseret og en liberalisering kan gennemføres til gavn for forbrugere og virksomheder, kan det meget muligt vise sig at blive til gavn for danskerne.
Det skal bare ikke være nu.
At haste en liberalisering igennem nu på få måneder gavner ingen, mener vi.
Vi risikerer at levere en ringere postservice, et ringere Post Danmark, hvis ikke en liberalisering laves med stor omtanke og den fornødne tid, så SF mener, at man bør udskyde en liberalisering, til der er en mere afklaret markedssituation, og hilser det velkomment, at ministeren har kontaktet Europa-Kommissionen for at få lov til at selv at vælge en bedre timing end den, der ligger på brættet nu.
Udgangspunktet bør ikke være, at der skal ske yderligere forringelser af servicen og stigninger i priserne, som det nu er sket igennem en årrække, men at vi går efter at udvikle Post Danmark og få en virksomhed, der også er rentabel i fremtiden.
Det synes jeg er kernen i diskussionen nu.
Hvor travlt skal Danmark have med at gennemføre en liberalisering af postmarkedet?
Som den nuværende markedssituation er, mener SF altså, at Danmark skal tage sig ordentlig tid til at forberede en eventuel liberalisering.
Det er ikke utænkeligt, at den en dag kan laves til gavn for borgerne, den skal bare ikke laves for at presse handelsværdien på Post Danmark op og gøre det lækkert til et salg.
Løsningen på udfordringen skal være at udvikle Post Danmark, ikke at afvikle virksomheden.